กรมควบคุมโรค จัดแผนเร่งรัดการฉีดวัคซีนในเด็กเล็ก หลังองค์การอนามัยโลกออกประกาศเตือนโรคหัดระบาดได้ง่าย
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า จากระบาดของโรคโควิด-19 ในช่วง 2 ปีที่ผ่านมาส่งผลให้การวัคซีนในกลุ่มเด็กตามแผนการสร้างเสริมภูมิคุ้มกันโรคลดลง เนื่องจากสถานพยาบาลต้องจำกัดจำนวนผู้เข้ารับบริการ รวมถึงผู้ปกครองมีความกังวลในการพาบุตรหลานไปรับการฉีดวัคซีน อาจก่อให้เกิดการระบาดของโรคที่เกิดขึ้นกับเด็ก เช่น โรคหัด โรคคอตีบ โรคไอกรน สอดคล้องกับการองค์การอนามัยโลก และศูนย์ควบคุมและป้องกันโรคของสหรัฐ ได้ออกประกาศเตือนทุกประเทศ ว่า การลดลงของการฉีดวัคซีนป้องกันโรคหัด กำลังทำให้โรคหัดซึ่งเป็นโรคทางเดินหายใจที่ระบาดได้ง่าย กลายเป็นภัยคุกคามในทุกภูมิภาค ที่จะทำให้เด็กเล็กเสียชีวิตได้ ด้านนายแพทย์โสภณ เอี่ยมศิริถาวร รองอธิบดีกรมควบคุมโรค กล่าวว่า ได้เร่งรัดการฉีดวัคซีนตามแผนสร้างเสริมภูมิคุ้มกันโรค ลงพื้นที่เพื่อหารือกับสำนักงานสาธารณสุขจังหวัด โดยพบว่า ภาพรวมการฉีดวัคซีนให้เด็กได้ลดลงทุกวัคซีน  ถือว่าเป็นเรื่องสำคัญที่ต้องเร่งดำเนินการเนื่องจากโรคหัดเป็นโรคติดต่อทางเดินหายใจที่เกิดการแพร่เชื้อได้ง่ายมากและจะเกิดผลแทรกซ้อนที่รุนแรงได้ ทั้งนี้ได้เตรียมความพร้อมด้านวัคซีนป้องกันโรคหัดไว้แล้ว โดย สปสช. จะสนับสนุนวัคซีนหัดในเด็กเล็ก รับวัคซีนเข็มที่ 1 ได้เมื่ออายุ 9 เดือน และรับวัคซีนเข็มที่ 2 ได้เมื่ออายุ 1 ปีครึ่ง และกรมควบคุมโรคจะสนับสนุนวัคซีนหัดในผู้ใหญ่กลุ่มเสี่ยง ทั้งนี้ทุกกลุ่มเป้าหมายสามารถติดต่อขอรับบริการฉีดวัคซีนได้ที่โรงพยาบาลของรัฐใกล้บ้านโดยไม่เสียค่าใช้จ่าย